SL Uradni list Evropske unije L 251/13

IZVEDBENA UREDBA KOMISIJE (EU) 2017/1772

z dne 28. septembra 2017

o odprtju in upravljanju tarifnih kvot Unije za nekatere kmetijske in predelane kmetijske proizvode ter ribiške proizvode s poreklom iz Kanade

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti člena 58(1) Uredbe,

ob upoštevanju naslednjega:

(1) Svet je s Sklepom Sveta (EU) 2017/38 (2) odobril začasno uporabo Celovitega gospodarskega in trgovinskega sporazuma med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum).

(2) Sporazum določa, da se carine za uvoz blaga s poreklom iz Kanade v Unijo znižajo ali odpravijo v skladu s seznamom odprave tarif iz Priloge 2-A k Sporazumu. Priloga 2-A določa, da se zmanjšanje ali odprava carin za nekatero blago odobri v okviru tarifnih kvot.

(3) Priloga 2-A k Sporazumu določa, da Unija nekatere od navedenih tarifnih kvot upravlja po načelu „kdor prej pride, prej melje“. Komisija bi morala navedene tarifne kvote upravljati v skladu s pravili za upravljanje tarifnih kvot iz Izvedbene uredbe Komisije (EU) 2015/2447 (3).

(4) Sporazum določa, da se lahko ugodnosti tarifnih kvot uporabljajo le, če je blago skladno s pravili o poreklu, kakor so opredeljena v Prilogi 5 k Protokolu o pravilih o poreklu in postopkih za pridobivanje porekla, ki je priložen k navedenemu sporazumu.

(5) Kot je bilo objavljeno v Uradnem listu Evropske unije, se Sporazum od 21. septembra 2017 uporablja začasno (4). Da bi se zagotovila učinkovita uporaba in upravljanje tarifnih kvot, odobrenih na podlagi Sporazuma, ki jih Komisija upravlja po načelu „kdor prej pride, prej melje“, bi se morala ta uredba uporabljati od 21. septembra 2017.

(6) Ukrepi iz te uredbe so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

Za blago s poreklom iz Kanade se odprejo tarifne kvote Unije, kot je določeno v Prilogi.

Člen 2

Blago, navedeno na seznamu v Prilogi, s poreklom iz Kanade in deklarirano za sprostitev v prosti promet v Uniji je v okviru ustreznih tarifnih kvot iz Priloge oproščeno carinskih dajatev, ki se uporabljajo za uvoz v Unijo.

Člen 3

Tarifne kvote iz Priloge se upravljajo v skladu s členi 49 do 54 Izvedbene uredbe (EU) 2015/2447.

Člen 4

Da bi se za blago s seznama iz Priloge lahko uporabljale ugodnosti tarifnih kvot, ki so določene v tej uredbi, mora biti navedeno blago skladno s pravili o poreklu iz Priloge 5 k Protokolu o pravilih o poreklu in postopkih za pridobivanje porekla, ki je priložen Celovitemu gospodarskemu in trgovinskemu sporazumu med Kanado na eni strani ter Evropsko unijo in njenimi državami članicami na drugi strani, priložena pa mu mora biti veljavna izjava o poreklu iz Priloge 2 k navedenemu protokolu.

Člen 5

Ta uredba začne veljati dan po objavi v Uradnem listu Evropske unije.

Uporablja se od 21. septembra 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 28. septembra 2017 Za Komisijo Predsednik Jean-Claude JUNCKER

(1) UL L 269, 10.10.2013, str. 1.

(2) Sklep Sveta (EU) 2017/38 z dne 28. oktobra 2016 o začasni uporabi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1080).

(3) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).

(4) Obvestilo o začasni uporabi celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 238, 16.9.2017, str. 9).